L3 Eatery เป็นห้องอาหารบนชั้น 3 ของโรงแรม Le Fenix ในซอยสุขุมวิท 11 เคยอ่านรีวิวส่วนใหญ่บอกไม่ค่อยมีอะไรให้กิน ตอนเว็บ deal ชื่อดังเปิดขายเมื่อหลายเดือนก่อน ซื้อมาลองของว่าเป็นไปตามคำร่ำลือหรือไม่

ผมพยายามโทร.จองโต๊ะวันเสาร์-อาทิตย์หลายครั้ง ได้รับคำตอบว่าเต็มตลอด สุดท้ายตัดสินใจไปกลางสัปดาห์ แอบแว๊บโดดงานรีบไปกินข้าวแต่เนิ่น ๆ เดินเข้าร้านเป็นคนที่ 2 ของวันนั้น

โดยภาพรวมไลน์อาหารมีพอสมควร แต่ปริมาณอย่างละนิดอย่างละหน่อย ซูชิหน้าต่าง ๆ มีไม่ถึง 10 ชิ้น ผมเหมาไปครึ่งนึงเหลือทิ้งไว้ 5-6 ชิ้น หรือเค้กช็อคฯ มี 2 ชิ้น ผมตักไปชิมแล้วถูกใจ พอจะกลับไปเอาอีกชิ้นที่เหลือ ไม่อยู่ซะแล้ว

สรุป ผมพึงพอใจกับมื้อนี้ (จ่ายร้อยกว่าบาทนั่งตากแอร์สบายอารมณ์ในโรงแรม 3 ดาวครึ่ง) เข้าใจชีวิตว่า buffet ราคาระดับนี้ควรได้รับบริการและคุณภาพอาหารแค่ไหน ช่วงเวลาที่ผมอยู่มีลูกค้า 5-6 คน บรรยากาศเป็นส่วนตัวสุดยอด เดินวนรอบดูอาหาร ค่อย ๆ เลือกชิม กินช้า ๆ ไม่ต้องรีบร้อน จะบีบก็เรื่องเวลากลับเข้างานภาคบ่ายของผมเอง  ถ้าไปวันเสาร์-อาทิตย์คนเยอะวุ่นวาย เบียดกันตักอาหาร ของหมดเติมไม่ทัน คงเป็นอีกอารมณ์ ผมอาจจะบ่นไม่คุ้มก็ได้ 555